Broj: 711-I-2743-M-208/23-02-23

Zagreb, 8. prosinca 2023.

**SANDRA KRTALIĆ**

predsjednica Povjerenstva za fiskalnu politiku

**Predmet: mišljenje na zahtjev obveznice Sandre Krtalić**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 24. studenoga 2023. pod brojem 711-U-8105-M-208/23-01-26 zaprimilo je zahtjev za davanjem mišljenja koji je podnijela obveznica Sandra Krtalić, predsjednica Povjerenstva za fiskalnu politiku.

U podnesenom zahtjevu obveznica je navela da je iz Grada Pule - Upravnog odjela za upravljanje imovinom i imovinsko-pravne poslove zaprimila upit bi li bila članica Procjeniteljskog povjerenstva prema članku 11. Zakonu o procjeni vrijednosti nekretnina („Narodne novine“, broj 78/15.) iz redova znanstvene zajednice, s obzirom na to da predaje kolegij Lokalne javne financije i poznaje područje upravljanja imovinom. Slijedom navedenog, obveznica je zatražila mišljenje može li kao sveučilišna profesorica, ali ujedno kao predsjednica Povjerenstva za fiskalnu politiku, biti članica navedenog povjerenstva Grada Pule.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI) na 33. sjednici održanoj 8. prosinca 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. toga članka.

Člankom 10. stavkom 1. Zakona o procjeni vrijednosti nekretnina propisano je da se za područje županije, Grada Zagreba odnosno velikoga grada osniva procjeniteljsko povjerenstvo radi stručne analize i evaluacije podataka te davanja stručnih prijedloga i mišljenja o tržištu nekretnina.

Člankom 10. stavkom 5. Zakona o procjeni vrijednosti nekretnina je propisano da iznimno, unutar županije, gradovi mogu u dogovoru sa županijom preuzeti obvezu osnutka povjerenstva za svoje područje u kojem slučaju se na gradove odnose sve odredbe prema tom Zakonu kao za velike gradove.

Sukladno članku 11. stavku 1. Zakona o procjeni vrijednosti nekretnina procjeniteljsko povjerenstvo čine predsjednik i četiri člana, a prema stavku 5. istoga članka jedan član povjerenstva imenuje se iz redova županijskih zavoda za prostorno uređenje ili znanstvene zajednice te sukladno stavku 8. članovi povjerenstva iz stavaka 4., 5. i 6. toga članka imaju pravo na naknadu za sudjelovanje na sjednicama povjerenstva.

Člankom 12. Zakona o procjeni vrijednosti nekretnina propisano je da povjerenstvo pri županiji, Gradu Zagrebu, odnosno velikom gradu daje stručne prijedloge i mišljenja u pripremi konačnih zaključaka u vezi s prijedlogom plana približnih vrijednosti, nužnim podatcima i drugim podatcima koji su potrebni za procjenu vrijednosti nekretnina na temelju podataka iz zbirke kupoprodajnih cijena, daje stručne prijedloge i mišljenja u pripremi konačnih zaključaka u vezi s predloženim pregledom o promjenama i razvoju na tržištu nekretnina za svoje područje nadležnosti, daje mišljenje o usklađenosti izrađenih procjembenih elaborata s odredbama toga Zakona na zahtjev jedinica lokalne i područne (regionalne) samouprave, za svoje potrebe, vrši razmjenu približnih vrijednosti izvješća o tržištu nekretnina, nužnih i drugih podataka za procjenu vrijednosti nekretnina s drugim povjerenstvima te obavlja i druge stručne poslove.

Povjerenstvo u pogledu obavljanja funkcije člana u procjeniteljskom povjerenstvu prema odredbama Zakona o procjeni vrijednosti nekretnina tumači da se radi o obavljanju drugih stručnih i savjetodavnih poslova koje je po prirodi stvari povremeno, slijedom čega obveznica temeljem odredbe članka 17. stavka 2. ZSSI-a može istovremeno uz profesionalno obnašanje javne dužnosti obavljati ovu funkciju te za to primati naknadu, pri čemu je navedene naknade dužna prijaviti prilikom podnošenja imovinske kartice.

PREDSJEDNICA POVJERENSTVA

Aleksandra Jozić-Ileković, dipl. iur.

p

Dostaviti:

1. Obveznica Sandra Krtalić, elektroničkom dostavom
2. Objava na internetskoj stranici Povjerenstva
3. Pismohrana